Petro Tchaikovski

Petro TchaikovskiTranslitterate etiam como Piotr Tchaikovskij o Pëtr Iljič Čajkovskij (in russo: Пётр Ильич Чайковский; le 7 de maio 1840 - le 6 de novembre 1893) esseva un compositor russe del era romantic. Su multo ric e varie production include symphonias, operas, ballets, musica de camera, solos instrumental e cantos. Ille componeva alcun del plus popular obras de concerto e musica theatral del repertoire classic, per exemplo le ballets Le laco del cygnos, Le bella dormiente e Le rumpenuces, Le overtura 1812, le prime concerto pro piano, le concerto pro violino, su tres ultime symphonias numerate e le opera Eugen Onegin.

Tchaikovski nasceva in un familia burgese e studiava pro esser un functionario public, nonobstante su obvie precocitate musical. Contra le desiros de su familia ille comenciava studiar in Le Conservatorio de Sancte Petroburgo in 1862, graduante in 1865. Iste education formal, inspirate del traditiones occidental, le separava del gruppo de juvene compositores nationalistic cognoscite como Le gruppo del cinque, con le quales Tchaikovski manteneva un relation professional e amical.

Nonobstante su multe successos, Tchaikovski sempre esseva emotionalmente destabilisate e ille suffreva de crises personal e depression periodic. Factores contribuente esseva inter alie su homosexualitate supprimite, maritage disastrose e le fin subite de su amicitate, le sol permanente, durante 13 annos con Nadezhda von Meck.

Al mesme tempore su fama cresceva, ille esseva honorate del tsar, premiate con un pension pro le resto de su vita e laudate in le salas de concerto in tote le mundo. Su morte subite in un etate de 53 annos es generalmente ascribite a cholera, ma alcunos suspecta suicidio.

Malgrado su popularitate perenne inter le audientia mundial, le musica de Tchaikovski sovente esseva dimittite de criticos american del prime medietate del seculo 20 como vulgar e depravate de pensamento elevate. Sed verso le fin del secula le stato de Tchaikovski como un compositor significante, generalmente esseva reguardate como indisputabile.

Categoria:Gente russe
Categoria:Compositores
Categoria:Compositores classic